b'\n_START_ARTICLE_\nErik Malmberg\n_START_PARAGRAPH_\nErik Leo Johannes Malmberg (23. huhtikuuta 1892 Helsinki \xe2\x80\x93 13. elokuuta 1934) oli j\xc3\xa4\xc3\xa4k\xc3\xa4rieverstiluutnantti ja palveli valkoisten it\xc3\xa4armeijan Karjalan armeijakunnan esikunnassa sek\xc3\xa4 It\xc3\xa4armeijan esikunnassa Viipurin valtauksen aikana Valkoisten p\xc3\xa4\xc3\xa4majan yhdysupseeri ja tiedotusosaston p\xc3\xa4\xc3\xa4llikk\xc3\xb6 Suomen sis\xc3\xa4llissodassa. H\xc3\xa4n johti Suomen yleisesikunnan tiedustelutoimistoa vuosina 1921\xe2\x80\x931925 ja 1927\xe2\x80\x931934. Malmberg tunnettiin my\xc3\xb6s taitavana shakin pelaajana ja h\xc3\xa4n edustikin Suomea Pariisissa vuonna 1924 pidetyss\xc3\xa4 kansainv\xc3\xa4lisess\xc3\xa4 Shakkiturnauksessa.\n_START_SECTION_\nPerhetaustat\n_START_PARAGRAPH_\nMalmbergin vanhemmat olivat lehtori Emil Othniel Malmberg ja Aino Emma Wilhelmina Perenius. H\xc3\xa4nen veljens\xc3\xa4 oli sittemmin suojeluskuntaj\xc3\xa4rjest\xc3\xb6n komentajana pitk\xc3\xa4\xc3\xa4n toiminut j\xc3\xa4\xc3\xa4k\xc3\xa4rikenraaliluutnantti Lauri Malmberg. H\xc3\xa4net vihittiin avioliittoon vuonna 1919 Anne Gustafssonin kanssa.\n_START_SECTION_\nOpinnot\n_START_PARAGRAPH_\nMalmberg kirjoitti ylioppilaaksi Helsingin suomalaisesta yhteiskoulusta vuonna 1912 ja liittyi Etel\xc3\xa4suomalaiseen osakuntaan. Opintojaan h\xc3\xa4n jatkoi vuosina 1912\xe2\x80\x931915 Helsingin yliopistossa ja suoritti l\xc3\xa4\xc3\xa4ketieteen alkututkinnon vuonna 1914 ja hoiti opintojensa ohella lukuvuonna 1913\xe2\x80\x931914 el\xc3\xa4in- ja kasviopin opettajan viransijaisuutta Helsingin reaalilyseossa._NEWLINE_H\xc3\xa4n suoritti aktiiviupseerikurssin Kadettikoulussa vuonna 1920 ja sotakorkeakoulun erikoiskurssin Suojeluskuntain p\xc3\xa4\xc3\xa4llyst\xc3\xb6koulussa vuonna 1925 ja k\xc3\xa4vi Sotakorkeakoulun yleisen osaston vuosina 1926\xe2\x80\x931927 sek\xc3\xa4 suoritti yleisesikunnan upseereille j\xc3\xa4rjestetyn t\xc3\xa4hyst\xc3\xa4j\xc3\xa4kurssin Ilmavoimissa vuonna 1929.\n_START_SECTION_\nJ\xc3\xa4\xc3\xa4k\xc3\xa4riaktivisti\n_START_PARAGRAPH_\nMalmberg otti osaa vuoden 1914 syksyst\xc3\xa4 alkaen j\xc3\xa4\xc3\xa4k\xc3\xa4riliikkeen alkuvalmisteluihin ja oli mukana Etel\xc3\xa4suomalaisen osakunnan edustajana ylioppilasaktivistien ensimm\xc3\xa4isiss\xc3\xa4 kokouksissa. H\xc3\xa4n oli my\xc3\xb6s perustamassa Helsinkiin niin sanottua Liisankadun toimistoa, joka ker\xc3\xa4si Suomesta tiedustelutietoja Saksalle. Kyseisess\xc3\xa4 toimistossa h\xc3\xa4n toimi toimihenkil\xc3\xb6n\xc3\xa4 aina vuoden 1915 lopulle saakka. Kes\xc3\xa4ll\xc3\xa4 1915 h\xc3\xa4n matkusti Tukholmaan, miss\xc3\xa4 h\xc3\xa4n otti yhteytt\xc3\xa4 Saksan meriesikuntaan, jolta h\xc3\xa4n sai toimeksiannon j\xc3\xa4rjest\xc3\xa4\xc3\xa4 Helsinkiin j\xc3\xa4\xc3\xa4k\xc3\xa4riaktivistien tiedustelu- ja vakoilutoiminnan. My\xc3\xb6hemmin Liisankadun toimiston toiminnan paljastuttua h\xc3\xa4n matkusti uutena vuonna 1916 Ruotsiin Tukholmaan, miss\xc3\xa4 h\xc3\xa4n liittyi aktivistien tiedustelutoimistoon, jolla oli l\xc3\xa4heiset suhteet Saksan yleisesikunnan tiedustelutoimistoon. Tiedustelutoimistossa ty\xc3\xb6skenteliv\xc3\xa4t muun muassa Isak Alfthan ja J. W. Snellman, joiden ohella h\xc3\xa4n ty\xc3\xb6skenteli toimistossa Tukholmassa ja Haaparannalla aina Suomen sis\xc3\xa4llissodan puhkeamiseen saakka._NEWLINE_Tukholmasta Malmberg komennettiin marraskuussa 1916 Charlottenburgiin, miss\xc3\xa4 h\xc3\xa4n k\xc3\xa4vi pioneeri- ja sabotaasikurssin. T\xc3\xa4t\xc3\xa4 edelt\xc3\xa4v\xc3\xa4n\xc3\xa4 aikana h\xc3\xa4n oli my\xc3\xb6s kirjoilla kes\xc3\xa4kuun ja marraskuun v\xc3\xa4lisen ajan vuonna 1916 Saksassa toimivan 27. J\xc3\xa4\xc3\xa4k\xc3\xa4ripataljoonan t\xc3\xa4ydennysjoukossa.\n_START_SECTION_\nSuomen sis\xc3\xa4llissota\n_START_PARAGRAPH_\nMalmberg saapui Ruotsista Suomeen Tornioon 4. helmikuuta 1918 ja otti osaa sis\xc3\xa4llissodan puhjettua Tornion taisteluun, miss\xc3\xa4 h\xc3\xa4n toimi pikakiv\xc3\xa4\xc3\xa4riosaston johtajana. Tornion valtauksen j\xc3\xa4lkeen Malmberg liittyi j\xc3\xa4\xc3\xa4k\xc3\xa4riluutnantti Armas Suvirinteen johtamaan Kilpisj\xc3\xa4rven retkikuntaan. Kilpisj\xc3\xa4rven retkelt\xc3\xa4 palattuaan h\xc3\xa4net komennettiin P\xc3\xa4\xc3\xa4majan yhdysupseeriksi ja tiedusteluosaston p\xc3\xa4\xc3\xa4llik\xc3\xb6ksi Karjalan armeijakunnan esikuntaan. Sotatoimien edistytty\xc3\xa4 h\xc3\xa4nen sijoituspaikkanaan oli Viipurin operaation aikana It\xc3\xa4armeijan esikunnassa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nMalmberg siirrettiin sis\xc3\xa4llissodan j\xc3\xa4lkeen 24. hein\xc3\xa4kuuta 1918 alkaen toimistoupseeriksi Yleisesikunnan tiedustelutoimistoon. H\xc3\xa4nest\xc3\xa4 tuli hein\xc3\xa4kuussa 1918 yleisesikunnan tiedusteluosastoon perustetun \xe2\x80\x9dSektion Politik\xe2\x80\x9d -nimisen alaosaston p\xc3\xa4\xc3\xa4llikk\xc3\xb6. Viron vapaussodan aikana h\xc3\xa4net komennettiin yhdysupseeriksi Viron yleisesikuntaan 3. huhtikuuta \xe2\x80\x93 18. joulukuuta 1919 v\xc3\xa4liseksi ajaksi. Sen j\xc3\xa4lkeen h\xc3\xa4n palasi Suomen yleisesikunnan tiedustelutoimiston eli toimisto V:n k\xc3\xa4ytt\xc3\xb6\xc3\xb6n, teht\xc3\xa4v\xc3\xa4n\xc3\xa4\xc3\xa4n raporttien laatiminen tiedusteluaineiston pohjalta. Toimiston peitenimeksi vaihtui my\xc3\xb6hemmin yleisesikunnan tilastotoimisto. Ensimm\xc3\xa4isen tiedustelujohtajan Ragnar Heikelin saatua siirron rajakomendatiksi Petsamoon Malmberg ylennettiin h\xc3\xa4nen tilalleen 21. tammikuuta 1921. H\xc3\xa4n johti tiedustelutoimistoa syyskuuhun 1925 saakka, jolloin Heikel palasi virkaan. Malmberg nimitettiin uudelleen toimiston johtoon Heikelin kuoltua marraskuussa 1927 lento-onnettomuudessa, ja h\xc3\xa4n jatkoi teht\xc3\xa4v\xc3\xa4ss\xc3\xa4 vuonna 1934 tapahtuneeseen omaan kuolemaansa asti. Toimisto V oli osa yleisesikunnan II osaston alaista tiedusteluorganisaatiota, mutta 1920-luvun aikana Neuvostoliittoon kohdistunut sotilastiedustelu keskitettiin kokonaan toimisto V:lle. Malmberg pyrki laajentamaan yleisesikunnan tiedustelun yhteisty\xc3\xb6t\xc3\xa4 ja tietojenvaihtoa muiden reunavaltioiden yleisesikuntien kanssa._NEWLINE_Malmbergin kuoltua h\xc3\xa4nen seuraajakseen tiedustelujohtajana tuli Erkki Puomi. Malmberg haudattiin Helsingin Hietaniemen hautausmaalle.'